ເກົາຫລີເໜືອ ຍັງຄຸມຂັງ ນັກໂທດການເມືອງ ຫລາຍກວ່າ 2 ແສນຄົນ
ກຸ່ມປົກປ້ອງສິດທິມະນຸດກຸ່ມນຶ່ງ ກ່າວວ່າ ເກົາຫລີເໜືອກັກຂັງພວກນັກໂທດການເມືອງ ໄວ້ຫລາຍກວ່າ 2 ແສນຄົນ.
ກຸ່ມປົກປ້ອງສິດທິມະນຸດ Amnesty International ໄດ້ເປີດເຜີຍຮູບພາບດາວທຽມ ທີ່ສະ ແດງໃຫ້ເຫັນພວກຄ້າຍກັກຂັງພວກນັກໂທດການເມືອງແຫ່ງຕ່າງໆໃນເກົາຫລີເໜືອຊຶ່ງ ເຊື່ອກັນວ່າ ມີພວກນັກໂທດການເມືອງຈໍານວນຫລາຍກວ່າ 2 ແສນຄົນຖືກກັກຂັງຢູ່ທີ່ນັ້ນ ກຸ່ມປົກປ້ອງສິດທິມະນຸດທີ່ມີຫ້ອງການຕັ້ງຢູ່ໃນກຸງລອນດອນກຸ່ມນີ້ ກ່າວໃນວັນອັງຄານວານນີ້ວ່າຮູບພາບເຫລົ່ານີ້ສະແດງໃຫ້ເຫັນຂະໜາດ ສະຖານທີ່ຕັ້ງແລະສະພາບການຢູ່ໃນເຄືອຂ່າຍຂອງພວກຄ້າຍຄຸມຂັງລັບເຫລົ່ານີ້ ທ່ານ Sam Zarifi ຜູ້ອໍານວຍການຝ່າຍເອເຊຍປາຊີຟິກ ຂອງກຸ່ມປົກປ້ອງສິດທິມະນຸດ Amnesty International ກ່າວວ່າ ເກົາຫຼີເໜືອບໍ່ສາມາດປະຕິເສດ ຕໍ່ສິ່ງທີ່ປະຕິເສດບໍ່ໄດ້ນີ້ອີກແລ້ວ ທາງການເກົາຫລີເໜືອປະຕິເສດບໍ່ຍອມຮັບວ່າມີພວກຄ້າຍຄຸມຂັງເຫລົ່ານີ້ມາເປັນເວລາດົນນານ ຊຶ່ງໄດ້ສ້າງຕັ້ງຂຶ້ນມາໃນຊຸມປີ 1950 ເພື່ອກັກຂັງພວກທີ່ຖືກກ່າວຫາວ່າ ທໍາການຕໍາໜິຕິຕຽນຄະນະນໍາພາແລະພວກຍາດຕິພີ່ນ້ອງຂອງພວກຜູ້ນໍານັ້ນ ພວກນັກໂທດຈໍານວນບໍ່ເທົ່າໃດຄົນທີ່ຫລົບໜີອອກມາໄດ້ຈາກພວກຄ້າຍຄຸມຂັງເຫລົ່ານີ້ກ່າວວ່າ ພວກນັກໂທດຖືກບັງຄັບໃຫ້ເຮັດວຽກໜັກແລະມັກຖືກທໍລະມານແລະໄດ້ຮັບການປະຕິບັດຕໍ່ຢ່າງໂຫດຫ້ຽມແລະ ຖືກລົງໂທດອື່ນໆ ມີພວກນັກໂທດຫລາຍຄົນບໍ່ຮູ້ຊໍ້າວ່າເປັນຫຍັງເຂົາເຈົ້າຈຶ່ງຖືກຄຸມຂັງ ພວກອະດີດນັກໂທດຈໍານວນນຶ່ງກ່າວຕໍ່ກຸ່ມປົກປ້ອງສິດທິມະນຸດ Amnesty International ວ່າພວກຜູ້ຄົນທີ່ພະຍາຍາມຫລົບໜີ ຕາມທໍາມະດາຖືກຈັບໄດ້ແລະຖືກປະຫານຊີວິດ ກ່າວ ກັນວ່າພວກນັກໂທດຈໍານວນເກືອບເຄິ່ງນຶ່ງ ຢູ່ໃນຄ້າຍຄຸມຂັງຕ່າງໆໄດ້ເສຍຊີວິດ ຍ້ອນສະ ພາບອາກາດໜາວແລະອຶດຫິວ ມີການຂາດແຄນເຂົ້າປາອາຫານເປັນປະຈໍາຢູ່ໃນເກົາຫລີ ເໜືອ ແຕ່ມີການບັນລະຍາຍວ່າ ສະພາບການຍິ່ງຮ້າຍກາດກວ່ານັ້ນຢູ່ໃນຄ້າຍຄຸມຂັງເຫຼົ່ານີ້ ກຸ່ມປົກປ້ອງສິດທິມະນຸດດັ່ງກ່າວໄດ້ຮຽກຮ້ອງໃຫ້ທ່ານກິມຈົງອີລ ຜູ້ນໍາເກົາຫລີເໜືອຈົ່ງອັດ ພວກຄ້າຍຄຸມຂັງເຫຼົ່ານີ້ລົງໃນທັນທີ